钦定古今图书集成/明伦汇编/氏族典/第460卷 > 《上虞魏氏世谱序》宋·濂
## 钦定古今图书集成/明伦汇编/氏族典/第460卷 > 《上虞魏氏世谱序》宋·濂

濂居浙河东，尝闻上虞魏氏为簪缨大族，其先盖出
于唐郑国文贞公征之裔。公居钜鹿生礼部侍郎叔
璘，侍郎生武进县令政，始自钜鹿迁居会稽之山阴，
武进生邠州录事参军珍，参军生莫州司马明，复自
山阴徙居馀姚之兰风，司马生石首县令实，实生庐
陵尉潾，潾生宪，宪生章，章生克敬，克敬生惟贤，惟贤
“生绩，绩生埙，埙生恕，恕生和，和生杰，杰生有声，有声生义，义生安珦，凡历世一十有二，虽不与仕籍，而能
修明理义，蔚为乡之望宗。安珦生宋从政郎良瑞，从
政生绍兴府学录亨之，复自兰风徙居上虞之龙山。”
学录生迪功郎、监婺州东阳县酒税震龙，监酒生文
柄，文柄生寿延，寿延生镇。此其《传系》可见之略也。初，
侍郎实生二子，武进与汝阳县令殷武也。汝阳为北
祖，至四世孙司空谟遂相宣宗。武进为南祖，孙子甚
多，如上所书之外，而明之鄞、台之临海，比比有之，而
在上虞者为最盛。一门之内，惇礼乐而悦《诗》《书》。由是
士夫慕艳其声华，无不自远而至。当其园亭胜集，雅
歌投壶，酣觞淋漓，訚訚然和洽，亹亹然旅语，或不知
夕阳之在树也。故乡之论阀阅者，一则曰“魏氏”，二则
曰“魏氏”云。然而历代以来，名门右族，若金、张、若许、史
者，盖亦多矣。未数传间，或至于殄绝宗嗣，即不绝亦
降于皂隶，有不胜感慨者矣。魏氏自文贞至镇，已二
十有五传，其遗风馀烈，犹能不废者，其故何哉？盖文
贞之“事唐，立心忠荩，奏疏剀切，凛乎有三代遗直之
风，德厚者其流长，其效固应尔。欤镇能孳孳弗怠，详
谱其所自出，粲然有条而不紊，岂不诚贤者欤！”虽然，
氏族之学尚矣，古者有世卿大宗之法，得以伸其敬
宗之义。至于定世系，序昭穆，又有小史以掌之，故其
盛衰有征，而亲疏备见也。古法既废，唯宰相家得著
《世系表》于史册，犹可髣髴见其遗意。若镇之为其，亦
可谓有所本欤！魏氏之子孙幸袭藏而续书之，公侯
子孙必复其始，他日焉知无文贞之出者欤？镇请户
部郎中某求序其首简，不揣芜陋而备著之。镇字士
圭，有学有文者也。

《明外史魏允贞传》：允贞，南乐人，与弟允中、允孚并负
儁才，有名。时漳浦刘廷兰与兄廷蕙、廷芥亦皆举进
士，有名，世所称“南乐三魏，漳浦三刘”者也。

《莆田县志》：俞维宇为湖广左布政，时，魏忠贤势炽甚，
各直省乡试榜，俱欲得魏姓前列，以媚珰诸司，希意
当楚榜将发，内外当事者徬徨，惟恐失姓魏人，致干
部中驳勘。维宇时为提调，独厉声曰：“朝廷立贤无方，
谓何至公堂上岂容殉私，而务搜得魏姓以为声援
地乎？”以此忤意，遂拂袖归。

《北齐书》。